Forslag til Rådets forordning (EF) om indgåelse af aftalen om samarbejde mellem Det Europæiske Fællesskab og Den Islamiske Republik Mauretanien inden for havfiskeri og om vedtagelse af bestemmelserne for dens anvendelse (96/C 352/02) KOM(96) 417 endelig udg. - 96/0210(AVC)

(Forelagt af Kommissionen den 9. september 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43 og 228, stk. 3, afsnit 2,

under henvisning til forslag fra Kommissionen,

under henvisning til samstemmende udtalelse fra Europa-Parlamentet, og

ud fra følgende betragtninger:

Fællesskabet og Den Islamiske Republik Mauretanien paraferede den 20. juni 1996 en samarbejdsaftale om havfiskeri, der giver Fællesskabets fiskere fiskerimuligheder i farvandene henhørende under Mauretaniens højhedsområde eller jurisdiktion;

det er i Fællesskabets interesse at godkende denne aftale;

for at sikre en effektiv forvaltning af de fiskerimuligheder, som Fællesskabet råder over i Mauretaniens fiskerizone, bør de fordeles mellem medlemsstaterne;

det af denne forordning omhandlede fiskeri er underlagt de relevante kontrolforanstaltninger, der er fastsat i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (1);

for at sikre anvendelsen af aftalens bestemmelser skal medlemsstaterne overvåge, at rederne opfylder deres forpligtelser og giver Kommissionen alle relevante oplysninger;

i overensstemmelse med Rådets forordning (EF) nr. 3317/94 (2) om generelle bestemmelser for tilladelser til fiskeri i tredjelandes farvande som led i en fiskeriaftale og med de arrangementer, der er aftalt som led i aftalen om samarbejde mellem Det Europæiske Fællesskab og Den Islamiske Republik Mauretanien inden for havfiskeri, skal flagmedlemsstaten og Kommissionen sikre, at ansøgningerne om fiskerilicenser er i overensstemmelse med disse arrangementer og de gældende EF-bestemmelser -

UDSTEDT FØLGENDE FORORDNING:

Artikel 1

Aftalen om samarbejde mellem Det Europæiske Fællesskab og Den Islamiske Republik Mauretanien inden for havfiskeri, i det følgende benævnt »aftalen«, godkendes på Fællesskabets vegne.

Teksten til aftalen er knyttet til denne forordning.

Artikel 2

De fiskerimuligheder, der er tildelt Fællesskabet, fordeles som angivet i tabellen i bilaget.

Såfremt en medlemsstats licensansøgninger i en fiskerikategori omfatter en lavere tonnage end den, der er tildelt medlemsstaten, giver Kommissionen rederne i andre medlemsstater mulighed for at indgive ansøgninger.

Artikel 3

Medlemsstaterne

a) efterprøver, at de oplysninger, der er fremsendt på de i tillæg 1 i bilag I til aftalen fastsatte formularer, er i overensstemmelse med de data, der findes i fortegnelsen over Fællesskabets fiskerifartøjer, jf. Kommissionens forordning (EF) nr. 109/94 af 19. januar 1994 om Fællesskabets fortegnelse over fiskerifartøjer (3), ændret ved forordning (EF) nr. 493/96 (4), og underretter ved senere licensansøgninger Kommissionen om alle ændringer af disse oplysninger.

De sikrer ligeledes, at de øvrige oplysninger, der er nødvendige for licensernes udstedelse, er korrekte

b) tilsender i overensstemmelse med artikel 3, stk. 1, i Rådets forordning (EF) nr. 3317/94 (5) Kommissionen licensansøgningerne senest to arbejdsdage inden den frist, der er fastsat i kapitel II, punkt 2.1, i bilag I til aftalen

c) forsyner hver måned Kommissionen med en liste over de fartøjer, hvis licens er blevet suspenderet, med angivelse for hver havn af datoen for licensens deponering og datoen for dens genudlevering

d) tilsender Kommissionen resuméerne af rapporterne om den foretagne kontrol, jf. kapitel IV, punkt 2, i bilag II til aftalen. I resuméerne gøres der status over den foretagne kontrol samt dens resultater og opfølgning

e) tilsender hver måned Kommissionen en kopi af de modtagne rapporter fra de videnskabelige observatører, jf. kapitel V, punkt 14, i bilag II til aftalen

underretter straks Kommissionen om de overtrædelser, der er konstateret på basis af dataene i disse rapporter, og om opfølgningen af disse overtrædelser

overfører rapporternes videnskabelige data til en elektronisk database. Kommissionen har adgang til disse databaser

f) tilsender - samtidig med tilsendelsen til de kompetente myndigheder i Mauretanien - Kommissionen en kopi af meddelelsen om kontrolbesøg, der påtænkes i medfør af kapitel VI, punkt 4, i bilag II til aftalen, samt i givet fald notifikationen om deltagelsen af en observatør

tilsender Kommissionen en kopi af rapporterne fra de observatører, der er udpeget af deres kontrolmyndigheder jf. kapitel VI, punkt 3, i bilag II til aftalen

g) tager skridt til at træffe de nødvendige forholdsregler og iværksætte administrative procedurer som fastsat i kapitel V, punkt 15, i bilag II til aftalen.

Artikel 4

Formanden for Rådet foranstalter den notifikation, der er omhandlet i artikel 16 i aftalen (6).

Artikel 5

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 261 af 20. 10. 1993, s. 1.

(2) EFT nr. L 350 af 31. 12. 1994, s. 13.

(3) EFT nr. L 19 af 22. 1. 1994, s. 5.

(4) EFT nr. L 72 af 21. 3. 1996, s. 12.

(5) EFT nr. L 350 af 31. 12. 1994, s. 13.

(6) Datoen for aftalens ikrafttrædelse offentliggøres i De Europæiske Fællesskabers Tidende på foranledning af Generalsekretariatet for Rådet.

BILAG

>TABELPOSITION>

AFTALE om samarbejde mellem Det Europæiske Fællesskab og Den Islamiske Republik Mauretanien inden for havfiskeri

DET EUROPÆISKE FÆLLESSKAB,

i det følgende benævnt »Fællesskabet«, og

DEN ISLAMISKE REPUBLIK MAURETANIEN,

i det følgende benævnt »Mauretanien«,

i det følgende benævnt »kontraherende parter«,

SOM TAGER I BETRAGTNING, at der er nære og privilegerede forbindelser mellem Fællesskabet og Mauretanien, og at parterne ønsker at etablere et effektivt partnerskab inden for rammerne af Euro-Middelhavsprojektet, der tager hensyn til den samarbejdsånd, der er en følge af Lomé-konventionen,

SOM ER KLAR OVER havfiskerisektorens og de dertil knyttede industriers betydning for Mauretaniens økonomiske og sociale udvikling samt for visse regioner i EF og tager i betragtning, at parterne er fast besluttet på at iværksætte en modernisering og omstrukturering af deres respektive fiskerflåder,

SOM UNDERSTREGER, at Fællesskabet og Mauretanien har undertegnet De Forenede Nationers havretskonvention, og at Mauretanien i overensstemmelse med denne konvention har oprettet en eksklusiv økonomisk zone, som strækker sig indtil 200 sømil fra kysten, og inden for hvilken landet udøver sine højhedsrettigheder med henblik på udforskning, udnyttelse, bevarelse og forvaltning af ressourcerne i den pågældende zone,

SOM TAGER HENSYN TIL adfærdskodeksen for et ansvarligt fiskeri som vedtaget af Rådet for FN's Levnedsmiddel- og Landbrugsorganisation,

SOM ER BEVIDST OM den betydning, de tillægger bevarelsen og den rationelle udnyttelse af fiskeressourcerne samt beskyttelsen af havmiljøet,

SOM ER FAST BESLUTTET PÅ i fælles interesse at sikre bevarelsen og en rationel forvaltning og bæredygtig udvikling af de biologiske ressourcer i farvandene ud for deres kyster og at samarbejde om en kontrolordning, der omfatter alle former for fiskeri, med henblik på at sikre en effektiv gennemførelse af foranstaltningerne til regulering og bevarelse af disse ressourcer,

SOM ER OVERBEVIST OM, at etableringen af et snævert samarbejde inden for videnskabelig og teknisk forskning i denne sektor på betingelser, der sikrer fiskebestandenes bevarelse og rationelle udnyttelse, vil bidrage til virkeliggørelsen af deres respektive økonomiske og sociale mål i fiskerisektoren,

SOM TAGER HENSYN TIL, at havfiskeri udgør en samlet økonomisk cyklus, og ønsker at styrke deres forbindelser ved at etablere et tæt og indgående samarbejde, som dækker hele denne cyklus, for ved gensidig hjælp at bidrage til dens udvikling,

SOM TAGER HENSYN TIL målene og retningslinjerne i Mauretaniens politik for udvikling af fiskerisektoren,

SOM ER BESJÆLET AF viljen til at udvikle de forskellige aspekter af deres samarbejde inden for havfiskeri og dertil knyttede industrier, på et grundlag, som er til gavn for begge parter,

SOM ØNSKER, at der fastlægges nærmere bestemmelser for samarbejdet inden for havfiskeri og tilknyttede industrier -

ER BLEVET ENIGE OM FØLGENDE:

Artikel 1

Mål og definitioner

1. Denne aftale fastlægger principperne, reglerne samt de nærmere bestemmelser for samarbejdet mellem Fællesskabet og Mauretanien om bevarelse af fiskeressourcerne og deres udnyttelse, enten direkte eller efter forarbejdning, og fastsætter samtlige betingelser for udøvelse af fiskeri fra fartøjer, der fører en EF-medlemsstats flag, i de farvande, der henhører under Den Islamiske Republik Mauretaniens højhedsområde eller jurisdiktion.

2. I denne aftale, i protokollen samt i bilagene forstås ved:

a) »Mauretaniens fiskerizone« - de farvande, der henhører under Den Islamiske Republik Mauretaniens højhedsområde eller jurisdiktion

b) »EF-fartøjer« - fiskerfartøjer, der fører en EF-medlemsstats flag og er registreret i EF, og som er omfattet af denne aftale

c) »Ministeriet« - Mauretaniens ministerium for fiskeri og maritim økonomi

d) »Overvågningen« - Mauretaniens delegation til overvågning af fiskeriet og kontrol til havs

e) »Mauretaniens lovgivning« - Mauretaniens love og forordninger

f) »Kommissionen« - Kommissionen for De Europæiske Fællesskaber

g) »Delegationen« - Europa-Kommissionens delegation i Mauretanien.

Artikel 2

Samarbejdsområder

1. De kontraherende parter samarbejder enten bilateralt eller inden for rammerne af de kompetente internationale organisationer eller i givet fald på regionalt eller lokalt plan for at sikre bevarelsen og den rationelle udnyttelse af fiskebestanden i overensstemmelse med de relevante bestemmelser i De Forenede Nationers havretskonvention.

2. De kontraherende parter styrker det videnskabelige og tekniske samarbejde mellem deres institutioner, der er specialiserede i fiskeri.

3. De kontraherende parter udvikler deres økonomiske, handelsmæssige og industrielle samarbejde inden for fiskeri. Med henblik herpå letter de udvekslingen af oplysninger og udbredelsen af kendskabet til fiskeri- og akvakulturteknik og -udstyr, metoder for konservering og industriel forarbejdning af fiskerivarer samt veje og midler til beskyttelse af havmiljøet.

4. For at sikre en bæredygtig udvikling af havfiskerisektoren yder Fællesskabet i overensstemmelse med bestemmelserne i artikel 7 i denne aftale finansiel støtte til Mauretanien med henblik på en styrkelse af sundhedskontrollen og fiskeriforskningen og iværksættelse af en politik til regulering af det mauretanske fiskeri.

Artikel 3

Foranstaltninger til udvikling af fiskerisektoren

De kontraherende parter iværksætter foranstaltninger med henblik på en bæredygtig udvikling af den mauretanske fiskerisektor samt en styrkelse af deres respektive erhvervsdrivendes interessefællesskab, bl. a. ved at:

-modernisere fiskerflåden og de industrier, der har tilknytning til fiskeriet

-udvikle det ikke-industrielle fiskeri

-udvikle havneinfrastrukturerne og forbedre vilkårene for modtagelse af fiskerflåderne i de mauretanske havne

-udvikle akvakulturprojekter

-beskytte havmiljøet

-iværksætte specifikke undersøgelser

-udvikle forskningen i ny fangstteknik, som fremmer en rationel udnyttelse af fiskeressourcerne

-forbedre og udvikle strukturer for afsætning af fiskerivarer

-forbedre mulighederne for assistance og redning til søs

-overvåge udnyttelsen af fiskeressourcerne

-øge overvågningen til havs

-styrke administrationens midler til at forvalte denne aftale

-tilskynde til oprettelse og udvikling af blandede selskaber, fællesforetagender og joint ventures inden for fiskeri, akvakultur og de industrier, der er knyttet til fiskeriet.

Til disse programmer og foranstaltninger kan der ydes finansiel støtte fra Fællesskabet.

Artikel 4

Søfartsuddannelse

Fællesskabet lægger i særlig grad vægt på søfartsuddannelsen i Mauretanien, navnlig ved udvikling og styrkelse af de menneskelige forudsætninger og af de mauretanske søfartsskolers infrastruktur og udstyr. Med henblik herpå yder Fællesskabet finansiel støtte til den mauretanske part i henhold til bestemmelserne i artikel 7 i denne aftale.

Artikel 5

Fiskerimuligheder

I protokollen til denne aftale fastsættes de fiskerimuligheder, som Mauretanien giver EF-fartøjer i Mauretaniens fiskerizone, samt den i artikel 7 nævnte finansielle modydelse.

Artikel 6

Generelle betingelser for udøvelse af fiskeri

1. EF-fartøjer må kun udøve fiskeri, hvis de er i besiddelse af en licens udstedt af de mauretanske myndigheder på anmodning af Fællesskabets kompetente myndigheder. Ved licensudstedelsen opkræves gebyrer og bidrag til dækning af udgifterne til videnskabelige observatører, som betales af rederne.

2. Fællesskabet stiller alle relevante oplysninger til rådighed for Mauretanien om de aktiviteter, der udøves af EF-fartøjer, som har tilladelse til at fiske i Mauretaniens fiskerizone, og navnlig om de mængder, der er landet i overensstemmelse med de i bilagene fastsatte nærmere vilkår.

3. De nærmere bestemmelser om udstedelse af licenser og betaling af gebyrer og bidrag til dækning af udgifterne til videnskabelige observatører er ligesom de øvrige betingelser for EF-fartøjers fiskeri i Mauretaniens fiskerizone fastsat i bilagene.

4. De kontraherende parter sikrer overholdelsen af disse betingelser og nærmere bestemmelser ved at etablere et hensigtsmæssigt administrativt samarbejde mellem deres kompetente myndigheder.

Artikel 7

Godtgørelse og finansiel støtte

Fællesskabet giver som modydelse for de i artikel 5 i denne aftale nævnte fiskerimuligheder Mauretanien:

-en finansiel godtgørelse, og

-finansiel støtte i henhold til artikel 2, 3 og 4.

Ovennævnte finansielle godtgørelse og finansielle støtte er fastsat i protokollen til denne aftale.

Artikel 8

Overholdelse af betingelserne for udøvelse af fiskeri

1. Fællesskabet forpligter sig til at træffe alle de foranstaltninger, der er nødvendige for at sikre, at dets fartøjer overholder bestemmelserne i denne aftale samt Mauretaniens lovgivning i overensstemmelse med De Forenede Nationers havretskonvention.

2. De mauretanske myndigheder giver i tilstrækkelig god tid delegationen meddelelse om alle nye bestemmelser vedrørende udøvelse af fiskeri. EF-fartøjerne har en frist på en måned til at efterkomme disse bestemmelser.

3. De fiskeribestemmelser, som Mauretanien vedtager, må ikke diskriminere EF-fartøjerne i forhold til tredjelandes fartøjer eller hindre den fulde udnyttelse af de fiskerirettigheder, der er indrømmet Fællesskabet i henhold til denne aftale.

4. Foranstaltninger i form af delvist fiskeristop eller biologisk betinget fiskeristop for bestemte arter gælder for alle flåder, der fanger disse arter som hovedfangst.

5. Beslutter Mauretanien på baggrund af ressourcernes udvikling at vedtage bevarelsesforanstaltninger, bortset fra de i punkt 4 omhandlede, som berører EF-fartøjernes fiskeri, afholder parterne konsultationer med henblik på tilpasning af protokollen og bilagene til denne aftale.

Disse konsultationer afholdes med henblik på at evaluere det videnskabelige grundlag, som berettiger foranstaltningerne, og i givet fald tilpasse Fællesskabets finansielle støtte i forhold til en eventuel tilpasning af de fiskerimuligheder, der er fastsat i protokollen.

Artikel 9

Administrativt samarbejde

De kontraherende parter, der ønsker at sikre en effektiv gennemførelse af foranstaltningerne til regulering og bevarelse af fiskeressourcerne:

-udvikler et administrativt samarbejde for at sikre, at deres respektive fartøjer overholder bestemmelserne i denne aftale og Mauretaniens lovgivning

-samarbejder om forebyggelse og bekæmpelse af ulovligt fiskeri, navnlig ved at udveksle oplysninger og etablere et snævert administrativt samarbejde.

De nærmere bestemmelser om dette administrative samarbejde er fastsat i bilagene.

De kontraherende parter følger udviklingen i gennemførelsen af de nærmere bestemmelser om dette administrative samarbejde inden for rammerne af Den Blandede Kommission, der er fastsat i artikel 10 i denne aftale.

Artikel 10

Den Blandede Kommission

Der nedsættes en blandet kommission, som skal påse, at denne aftale anvendes korrekt. Den Blandede Kommission har navnlig til opgave at:

-overvåge aftalens gennemførelse, fortolkning og funktion samt bilæggelsen af tvister

-udgøre de nødvendige bindeled i sager af fælles interesse vedrørende fiskeri

-evaluere resultaterne af det i bilagene fastsatte samarbejde mellem de kontraherende parter om gennemførelse af kontrolforanstaltninger

-undersøge afviklingen af landinger og omladninger på reden foretaget af EF-fartøjer i de mauretanske havne

-følge udviklingen i gennemførelsen af de nærmere bestemmelser om samarbejde om bekæmpelse af ulovligt fiskeri og om administrativt samarbejde med henblik på overholdelsen af Mauretaniens lovgivning og bestemmelserne i denne aftale.

Den Blandede Kommission træder sammen én gang om året, skiftevis i Mauretanien og i Fællesskabet, og den afholder ekstraordinære møder på anmodning af en af de kontraherende parter.

Artikel 11

Bilæggelse af tvister

De kontraherende parter konsulterer hinanden i tilfælde af tvister vedrørende fortolkningen eller anvendelsen af denne aftale.

Artikel 12

Bilag og protokol

Protokollen med tilhørende specifikationsblade samt bilagene og tillæggene hertil udgør en integrerende del af denne aftale.

Artikel 13

Havret

Bestemmelserne i denne aftale berører eller foregriber på ingen måde de kontraherende parters stilling i havretsspørgsmål.

Artikel 14

Gyldighedsområde

Denne aftale gælder på den ene side for Den Islamiske Republik Mauretanien og på den anden side for de områder, hvor traktaten om oprettelse af Det Europæiske Fællesskab finder anvendelse, og på de betingelser, der er fastsat i nævnte traktat.

Artikel 15

Varighed og gyldighed

1. Denne aftale indgås for en periode af fem år fra den 1. august 1996.

2. Hvis aftalen ikke opsiges af en af parterne ved meddelelse herom senest seks måneder inden udløbet af femårsperioden, forlænges gyldigheden i perioder på fem år, medmindre der gives meddelelse om opsigelse mindst seks måneder inden udløbet af hver femårsperiode.

3. Hvis der gives meddelelse om opsigelse af aftalen, indleder de kontraherende parter forhandlinger.

4. Inden udløbet af gyldighedsperioden for den gældende protokol indleder de kontraherende parter forhandlinger for ved fælles aftale at fastlægge de ændringer eller tilføjelser, der skal indsættes i bilagene og i protokollen.

Artikel 16

Afsluttende bestemmelse

Denne aftale, der er udfærdiget i to eksemplarer på dansk, engelsk, finsk, fransk, græsk, italiensk, nederlandsk, portugisisk, spansk, svensk, tysk og arabisk, idet hver af disse tekster har samme gyldighed, træder i kraft på den dag, på hvilken parterne giver hinanden notifikation om afslutningen af de procedurer, der er nødvendige i så henseende.

PROTOKOL om fastsættelse af fiskerimulighederne og størrelsen af den finansielle godtgørelse og den finansielle støtte for perioden fra den 1. august 1996 til den 31. juli 2001

Artikel 1

Fra den 1. august 1996 og for en periode på fem år fastsættes de fiskerimuligheder, der er omhandlet i artikel 5 i aftalen, som anført i de specifikationsblade, der er knyttet til denne protokol.

Artikel 2

1. Den finansielle godtgørelse, der er nævnt i artikel 7 i aftalen, fastsættes for den i artikel 1 ovenfor nævnte periode til 266,8 mio. ECU.

Denne finansielle godtgørelse fordeles på fem rater:

>TABELPOSITION>

2. Anvendelsen af den samlede finansielle godtgørelse henhører under Mauretaniens enekompetence.

Artikel 3

1. Den samlede finansielle godtgørelse indbetales på en konto for Mauretaniens centralbank, som åbnes i en finansiel institution, der udpeges af Mauretanien.

2. De i artikel 2, stk. 1, fastsatte årlige betalinger foretages senest den 1. august hvert år. Betalingen vedrørende det første år foretages senest den 30. november 1996.

Artikel 4

Hvis fiskeressourcernes tilstand gør det muligt, kan de i artikel 1 omhandlede fangstmuligheder forhøjes på anmodning af Fællesskabet. I så fald tilpasses den i artikel 2 omhandlede finansielle godtgørelse efter fælles overenskomst.

Artikel 5

Af den i artikel 2 omhandlede samlede finansielle godtgørelse anvender Mauretanien et beløb på 600 000 ECU om året i form af finansiel støtte, jf. aftalens artikel 2, til styrkelse af sundhedskontrollen og fiskeriforskningen og til iværksættelse af politikken for forvaltning af Mauretaniens fiskeriressourcer.

Artikel 6

1. Af den i artikel 2 omhandlede samlede finansielle godtgørelse anvender Mauretanien et beløb på 250 000 ECU om året i form af finansiel støtte, jf. aftalens artikel 4, til søfartsuddannelse med henblik på udvikling og styrkelse af de menneskelige ressourcer og af infrastruktur og udstyr på søfartsskolerne i Mauretanien.

2. Af den i artikel 2 omhandlede samlede finansielle godtgørelse anvender Mauretanien et beløb på 200 000 ECU om året til dækning af udgifterne til seminarer, deltagelse i internationale møder eller praktikantophold.

Artikel 7

Såfremt Kommissionen undlader at foretage de i artikel 2 fastsatte årlige betalinger, forbeholder Mauretanien sig ret til at suspendere anvendelsen af aftalen.

Artikel 8

De kontraherende parter tilskynder til samarbejde i fiskerisektoren. De fremmer integration af de to parters private sektorers interesser ved hjælp af blandede selskaber, fællesforetagender, joint ventures og andre former for partnerskab med henblik på udnyttelse af fiskeressourcerne og forarbejdning og afsætning af fiskerivarer.

Artikel 9

EF-rederne ejer deres fartøjers samlede tilladte fangster og træffer frit beslutning om deres afsætning. De to kontraherende parter tilskynder dog deres respektive erhvervsdrivende, der er berørt af afsætningen af fiskerivarer, til at indføre et permanent samråd for at undgå enhver konkurrence, som vil kunne true markedets stabilitet.

Artikel 10

EF-rederne kan frit vælge deres fartøjers repræsentanter, idet disse repræsentanter dog skal være mauretanske statsborgere.

Repræsentanternes navn og adresse meddeles obligatorisk ministeriet.

Artikel 11

Denne protokol træder i kraft på datoen for undertegnelsen.

Den anvendes fra den 1. august 1996.

FISKERISPECIFIKATIONER - BLAD Nr. 1

FISKERITYPE: FARTØJER TIL FISKERI EFTER KREBSDYR BORTSET FRA LANGUSTER

1. Fiskerizone:

1.1. Nord for 19° 21' N: 9 sømil fra basislinjen Cap Blanc-Cap Timiris

I en periode, der fastsættes årligt ved Fiskeriministeriets bekendtgørelse, er det forbudt at fiske inden for den linje, der forbinder følgende punkter:

20° 46' N - 17° 03' W,

19° 50' N - 17° 03' W,

19° 21' N - 16° 45' W

1.2. Syd for 19° 21' N: 6 sømil fra lavvandsgrænsen

2. Fiskeredskab: Bundtrawl til rejefiskeri

Det er forbudt at fordoble trawlposen.

Det er forbudt at fordoble de tråde, der danner trawlposen.

3. Mindste maskestørrelse: 50 mm

4. Biologisk betinget fiskeristop: To måneder: marts og april

De kontraherende parter kan efter aftale beslutte, at denne periode med biologisk betinget fiskeristop justeres.

5. Bifangster: 20 % fisk og 15 % blæksprutter

6. Tonnage/gebyrer:

>TABELPOSITION>

7. Bemærkninger: -

FISKERISPECIFIKATIONER - BLAD Nr. 2

FISKERITYPE: TRAWLERE (1) OG LANGLINEFARTØJER MED BUNDLINE TIL FISKERI EFTER KULMULE

1. Fiskerizone:

1.1. Nord for 19° 21' N: den linje, der forbinder følgende punkter:

20° 36' N - 17° 36' W,

20° 03' N - 17° 36' W,

19° 50' N - 17° 12,8' W,

19° 50' N - 17° 03' W,

19° 04' N - 16° 34' W.

1.2. Syd for 19° 21' N: 18 sømil fra lavvandsgrænsen

2. Fiskeredskaber: - Bundline

- Bundtrawl til fiskeri efter kulmule

Det er forbudt at fordoble trawlposen.

Det er forbudt at fordoble de tråde, der danner trawlposen.

3. Mindste maskestørrelse: 60 mm for trawlet

4. Biologisk betinget fiskeristop: To måneder: september og oktober

De kontraherende parter kan efter aftale beslutte, at denne periode med biologisk betinget fiskeristop justeres.

5. Bifangster: 35 % fisk, 0 % blæksprutter og 0 % krebsdyr

6. Tonnage/gebyrer:

>TABELPOSITION>

7. Bemærkninger: Se fodnote 1.

(1) Denne kategori udelukker enhver frysetrawler.

FISKERISPECIFIKATIONER - BLAD Nr. 3

FISKERITYPE: FARTØJER TIL FISKERI EFTER ANDRE DEMERSALE ARTER END KULMULE MED ANDET END TRAWL

1. Fiskerizone:

1.1. Nord for 19° 21' N: 3 sømil fra basislinjen Cap Blanc-Cap Timiris

1.2. Syd for 19° 21' N: 3 sømil fra lavvandsgrænsen

2. Fiskeredskaber (1): - Langline

- Forankrede nedgarn

- Håndline

De anvendte garns tekniske egenskaber, nettenes længde, minimumsafstandene mellem nettene indbyrdes og fra kysten fastlægges efter aftale inden den 31. december 1996 mellem de tekniske eksperter, der udpeges af de to parter.

Såfremt de tekniske eksperter ikke er nået frem til en definition inden den 31. december 1996, indkaldes der til et møde i Den Blandede Kommission, for at der inden den 28. februar 1997 kan findes en endelig løsning på dette spørgsmål.

3. Mindste maskestørrelse: 120 mm for nedgarnet

4. Biologisk betinget fiskeristop: To måneder: september og oktober

De kontraherende parter kan efter aftale beslutte, at denne periode med biologisk betinget fiskeristop justeres.

5. Bifangster: 0 % blæksprutter og 0 % krebsdyr

6. Tonnage/gebyrer:

>TABELPOSITION>

7. Bemærkninger: Se fodnote 1.

(1) Når der ansøges om kvartalslicens, skal det oplyses, hvilke redskaber der anvendes.

FISKERISPECIFIKATIONER - BLAD Nr. 4

FISKERITYPE: TRAWLERE TIL FISKERI EFTER ANDRE DEMARSALE ARTER END KULMULE

1. Fiskerizone:

1.1. Nord for 19° 21' N: Den linje, der forbinder følgende punkter:

20° 36' N - 17° 36' W

20° 03' N - 17° 36' W

19° 50' N - 17° 12,8' W

19° 50' N - 17° 03' W

19° 04' N - 16° 34' W

1.2. Syd for 19° 21' N: 18 sømil fra lavvandsgrænsen

2. Fiskeredskab: Trawl

Det er forbudt at fordoble trawlposen.

Det er forbudt at fordoble de tråde, der danner trawlposen.

3. Mindste maskestørrelse: 70 mm

4. Biologisk betinget fiskeristop: To måneder: september og oktober

De kontraherende parter kan efter aftale beslutte, at denne periode med biologisk betinget fiskeristop justeres.

5. Bifangster: 10 %, heraf højst 5 % rejer og 5 % blæksprutter

6. Tonnage/gebyrer:

>TABELPOSITION>

7. Bemærkninger:

7.1. 1 500 BRT af denne kategori er forbeholdt tre frysetrawlere, som ikke kan fortsætte deres fiskeri i kategorien »kulmule«, der er forbeholdt trawlere med køleanlæg.

7.2. Det er tilladt at have kulmule om bord, men denne art må dog på intet tidspunkt udgøre den vigtigste art i fangsterne om bord.

FISKERISPECIFIKATIONER - BLAD Nr. 5

FISKERITYPE: BLÆKSPRUTTER

1. Fiskerizone: Identisk med den, der er fastsat i Mauretaniens lovgivning for landets egne fartøjer

I en periode, der fastsættes årligt ved Fiskeriministeriets bekendtgørelse, er det forbudt at fiske inden for den linje, der forbinder følgende punkter:

20° 46' N - 17° 03' W

19° 50' N - 17° 03' W

19° 21' N - 16° 45' W

2. Fiskeredskab: Bundtrawl

Det er forbudt at fordoble trawlposen.

Det er forbudt at fordoble de tråde, der danner trawlposen.

3. Mindste maskestørrelse: 70 mm

4. Biologisk betinget fiskeristop: To måneder: september og oktober

De kontraherende parter kan efter aftale beslutte, at denne periode med biologisk betinget fiskeristop justeres.

5. Bifangster: -

6. Tonnage/gebyrer:

>TABELPOSITION>

7. Bemærkninger: De fodnote i tabellen.

FISKERISPECIFIKATIONER - BLAD Nr. 6

FISKERITYPE: LANGUSTER

1. Fiskerizone:

1.1. Nord for 19° 21' N: 20 sømil fra basislinjen Cap Blanc-Cap Timiris

1.2. Syd for 19° 21' N: 15 sømil fra lavvandsgrænsen

2. Fiskeredskab: Tejne

3. Mindste maskestørrelse: -

4. Biologisk betinget fiskeristop: To måneder: september og oktober

De kontraherende parter kan efter aftale beslutte, at denne periode med biologisk betinget fiskeristop justeres.

5. Bifangster: 0 %

6. Tonnage/gebyrer:

>TABELPOSITION>

7. Bemærkninger: -

FISKERISPECIFIKATIONER - BLAD NR. 7

FISKERITYPE: NOTFARTØJER MED FRYSEANLÆG TIL TUNFISKERI

1. Fiskerizone:

1.1. Nord for 19° 21' N: 30 sømil fra basislinjen Cap Blanc-Cap Timiris

1.2. Syd for 19° 21' N: 30 sømil fra lavvandsgrænsen

2. Fiskeredskab: Not

3. Mindste maskestørrelse: De af ICCAT anbefalede normer

4. Biologisk betinget fiskeristop: -

5. Bifangster: 0 %.

6. Antal fartøjer/gebyrer:

>TABELPOSITION>

7. Bemærkninger: -

FISKERISPECIFIKATIONER - BLAD NR. 8

FISKERITYPE: STANGFISKERFARTØJER TIL TUNFISKERI OG LANGLINEFARTØJER MED FLYDELINE

1. Fiskerizone:

1.1. Nord for 19° 21' N: 15 sømil fra basislinjen Cap Blanc-Cap Timiris

1.2. Syd for 19° 21' N: 12 sømil fra lavvandsgrænsen

2. Fiskeredskab: Stang og flydeline uden forankring

3. Mindste maskestørrelse: -

4. Biologisk betinget fiskeristop: -

5. Bifangster: 0 %.

6. Antal fartøjer/gebyrer:

>TABELPOSITION>

7. Bemærkninger: Fiskeri med levende agn

7.1. Fiskerizone, hvor fiskeri med levende agn er tilladt:

- nord for 19° 21' N: 3 sømil fra basislinjen Cap Blanc-Cap Timiris

- syd for 19° 21' N: 3 sømil fra lavvandsgrænsen.

7.2. Mindste maskestørrelse for fiskeri med levende agn: 8 mm.

FISKERISPECIFIKATIONER - BLAD NR. 9

FISKERITYPE: FRYSETRAWLERE TIL PELAGISK FISKERI

1. Fiskerizone:

1.1. Nord for 19° 21' N: Den linje, der forbinder følgende punkter:

20° 46,3' N - 17° 03' W,

20° 10,7' N - 17° 24,2' W,

19° 50' N - 17° 12,8' W,

19° 43' N - 16° 58' W,

19° 21' N - 16° 45' W;

1.2. Syd for 19° 21' N: 12 sømil fra lavvandsgrænsen

2. Fiskeredskab: Flydetrawl

Det er forbudt at fordoble trawlposen.

Det er forbudt at fordoble de tråde, der danner trawlposen.

3. Mindste masketørrelse: 40 mm.

4. Biologisk betinget fiskeristop: -

5. Bifangster: 3 % fisk, 0 % blæksprutter og 0 % krebsdyr

6. Tonnage/antal fartøjer/gebyrer:

>TABELPOSITION>

7. Bemærkninger:

Fartøjerne opdeles i tre kategorier:

- Kategori 1: bruttotonnage mindre end eller lig med 3 000 GT; loft: 12 500 tons/år/fartøj.

- Kategori 2: bruttotonnage over 3 000 GT, men mindre end eller lig med 5 000 GT; loft: 17 500 tons/år/fartøj.

- Kategori 3: bruttotonnage over 5 000 GT, men mindre end eller lig med 8 000 GT; loft: 22 500 tons/år/fartøj.

BILAG I

BETINGELSER FOR EF-FARTØJERS FISKERI I MAURETANIENS FISKERIZONE

KAPITEL 1 Krævet dokumentation ved ansøgning om licens

1. I forbindelse med den første licensansøgning for hvert fartøj forelægger Kommissionen for hvert fartøj, der ønsker licens, ministeriet en udfyldt licensansøgning i overensstemmelse med modellen i tillæg 1 til dette bilag. Oplysningerne om fartøjets navn, tonnage i BRT, havnekendingsbogstaver og -nummer, radiokaldesignal, maskineffekt, længde overalt og hjemstedshavn skal svare til dem, der er anført i Fællesskabets fortegnelse over fiskerfartøjer.

2. Rederen skal vedlægge sin første licensansøgning:

- en kopi af målebrevet, der er bekræftet af medlemsstaten, med angivelse af fartøjets tonnage i BRT

- et nyligt farvefoto, der er bekræftet, og som viser fartøjet fra siden i dets aktuelle tilstand. Dette foto skal mindst være 15 x 10 cm stort.

3. Enhver ændring af fartøjets tonnage medfører en forpligtelse for rederen til for det pågældende fartøj at fremsende en kopi af det nye målebrev, der er bekræftet af medlemsstaten, og til at fremsende dokumentation for en sådan ændrings berettigelse, navnlig en kopi af den anmodning, som rederen har indgivet til sine kompetente myndigheder, disse myndigheders godkendelse og nærmere oplysninger om de foretagne ændringer.

På samme måde skal der indgives et nyt foto, hvis der foretages ændringer af fartøjets struktur eller af dets ydre fremtræden.

4. Ansøgninger om fiskerilicenser indgives kun for fartøjer, for hvilke de i punkt 1,2 og 3 krævede dokumenter er blevet fremsendt.

KAPITEL II Ansøgning om licenser, licensudstedelse og licensernes gyldighed

1. Ret til fiskeri

1.1. Ethvert fartøj, der ønsker at udøve fiskeri i henhold til denne aftale, skal være berettiget til fiskeri i Mauretaniens fiskerizone.

1.2. For at et fartøj kan betragtes som berettiget, må rederen, fartøjsføreren og selve fartøjet ikke have forbud mod fiskeri i Mauretanien. De skal have opfyldt deres forpligtelser i forhold til de mauretanske myndigheder, dvs. de skal have afviklet alle tidligere forpligtelser som følge af deres fiskeri i Mauretanien i henhold til de fiskeriaftaler, der er indgået med Fællesskabet.

2. Ansøgning om licenser

2.1. Kommissionen forelægger hvert kvartal ministeriet lister over de fartøjer, som ønsker at udøve fiskeri inden for de begrænsninger, der for hver fiskeritype er fastsat i specifikationsbladene i protokollen, senest 30 dage inden begyndelsen af gyldighedsperioden for de ønskede licenser. Disse lister ledsages af beviser for betalingen. Licensansøgninger, der ikke er fremkommet inden for ovennævnte tidsfrister, behandles ikke.

2.2. I listerne oplyses der klart for hver fiskeritype om tonnage, antallet af fartøjer og for hver enkelt fartøj, de væsentligste karakteristika, herunder fangstredskaberne, størrelsen af gebyrerne, udgifter til videnskabelige observatører, der skal betales for den pågældende periode, og antallet af mauretanske søfolk.

I en tillægsliste angives de ændringer i oplysninger vedrørende fartøjer, der måtte være indtrådt enten siden fremsendelsen af licensansøgningen eller siden den sidste ansøgning om licenser for disse fartøjer. Ændringer af oplysninger fra Fællesskabets fortegnelse over fiskerfartøjer kan først foretages, efter at denne fortegnelse er blevet ajourført.

2.3. En datafil med alle de for udstedelsen af fiskerilicenserne nødvendige oplysninger - herunder eventuelle ændringer af oplysninger om fartøjerne - vedlægges fra den 1. februar 1998 ligeledes licensansøgningen i et format, der er kompatibelt med den software, der anvendes i ministeriet.

2.4. Ansøgninger om licenser kan kun indgives for fartøjer, der er berettigede til fiskeri, og som har opfyldt alle de administrative formaliteter, der er fastsat i punkt 2.1, 2.2 og 2.3.

2.5. For at lette kontrollen ved indsejling og udsejling kan fartøjer, der er i besiddelse af fiskerilicenser i landene i delregionen, på ansøgningen om licens anføre land, art(er) og gyldighedsperiode for disse licenser.

3. Licensudstedelse

3.1. Ministeriet udsteder fartøjslicenserne, efter at det har indkasseret betalingen herfor som angivet i kapitel IV, senest ti dage inden gyldighedsperiodens begyndelse. Licenserne er til rådighed hos ministeriets tjenestegrene i Nouadhibou eller Nouakchott.

3.2. Licenserne udstedes i overensstemmelse med oplysningerne i specifikationsbladene i protokollen. De skal desuden oplyse om gyldighedsperioden, fartøjets tekniske karakteristika, antallet af mauretanske søfolk og referencer til betalingerne af gebyrerne.

3.3. Der kan kun udstedes fiskerilicenser for fartøjer, der har opfyldt alle de administrative formaliteter, der er en forudsætning for licensudstedelsen.

3.4. Der gives meddelelse til delegationen om licensansøgninger, der ikke er blevet imødekommet af Mauretanien. I givet fald etablerer ministeriet et tilgodehavende vedrørende eventuelle betalinger i denne forbindelse efter at have sikret sig dækning for eventuelle ubetalte bøder.

4. Licensernes gyldighed og anvendelse

4.1. Licensen er kun gyldig i den periode, for hvilken der er betalt gebyr, og kun for den fiskerizone, de redskabstyper og den fiskeritype, der er angivet i den pågældende licens.

4.2. Hver licens udstedes for et bestemt fartøj og kan ikke overdrages. På anmodning af Kommissionen vil en licens, der er udstedt for et bestemt fartøj, dog i tilfælde af force majeure, der er behørigt konstateret af de kompetente myndigheder i den medlemsstat, hvis flag fartøjet fører, hurtigst muligt blive erstattet af en licens for et andet fartøj inden for samme fiskeritype, idet den tilladte tonnage for denne type dog ikke må overstiges.

4.3. En licens, der skal erstattes, afleveres til ministeriet, som udsteder den nye licens.

4.4. Justeringer af betalte beløb, som viser sig nødvendige i tilfælde af afkald på licensen inden den første dag i dens gyldighedsperiode og i tilfælde af overførsel af en licens, sker inden udstedelsen af erstatningslicensen.

4.5. Licensen skal forefindes om bord på modtagerfartøjet og skal ved enhver kontrol fremvises for kontrolmyndighederne.

KAPITEL III Gebyrer

1. Gebyrerne beregnes for hvert fartøj efter de satser, der er fastsat i specifikationsbladene i protokollen.

2. De betales for et eller flere kvartaler bortset fra kortere perioder, der er fastsat i aftalen eller følger af anvendelsen af denne; for sådanne perioder betales de i forhold til licensens faktiske gyldighedsperiode.

3. Et kvartal svarer til en af de tremånedersperioder, der begynder den 1. august, den 1. november, den 1. februar eller den 1. maj.

KAPITEL IV Betaling

1. Betalingerne foretages i ecu på følgende måde:

a) gebyrer:

- ved overførsel til en af Mauretaniens centralbanks konti i udlandet med Trésor de la Mauritanie som modtager

b) udgifter til videnskabelige observatører:

- ved overførsel til en af Mauretaniens centralbanks konti i udlandet med ministeriet som modtager

c) bøder:

- ved overførsel til en af Mauretaniens centralbanks konti i udlandet med Trésor de la Mauritanie som modtager.

2. De i punkt 1 omhandlede beløb betragtes som faktisk modtaget, hvis Trésor de la Mauritanie eller ministeriet bekræfter dette på grundlag af meddelelser fra Mauretaniens centralbank.

KAPITEL V Meddelelse af fangstoplysninger

1. Varigheden af et EF-fartøjs fangstrejse defineres således:

- enten perioden mellem en indsejling i og en udsejling af Mauretaniens fiskerizone

- eller perioden mellem en indsejling i Mauretaniens fiskerizone og en omladning.

2. Fangstopgørelse

2.1. Med undtagelse af tunfiskerfartøjer og langlinefartøjer med flydeline skal fartøjernes førere dagligt indføre alle de operationer, der er specificeret i fangstopgørelsen, hvortil modellen findes i tillæg 2 til dette bilag. Dette dokument skal udfyldes læseligt og underskrives af fartøjets fører.

2.2. En fangstopgørelse, der indeholder udeladelser eller ikke korrekte oplysninger, betragtes som ikke ført.

2.3. Ved afslutningen af hver fangstrejse afleveres den originale fangstopgørelse direkte til overvågningen. Rederen skal sende en kopi af denne opgørelse til delegationen.

2.4. Manglende overholdelse af en af bestemmelserne i punkt 2.1, 2.2 og 2.3 medfører automatisk suspension af fiskerilicensen, indtil rederen har opfyldt sine forpligtelser, uden at dette hindrer, at de i Mauretaniens lovgivning fastsatte sanktioner anvendes.

3. Tilknyttet fangstopgørelse

3.1. Fartøjernes førere skal føre den tilknyttede fangstopgørelse, hvortil modellen findes i tillæg 3 til dette bilag. Den skal udfyldes læseligt ved landing eller omladning og underskrives af fartøjets fører.

3.2. Ved afslutningen af hver landing sender rederen originalen af den tilknyttede fangstopgørelse med post til overvågningen inden for en frist på højst 30 dage.

3.3. Ved afslutningen af hver tilladt omladning overdrager rederen øjeblikkeligt originalen af den tilknyttede fangstopgørelse til overvågningen.

3.4. Manglende overholdelse af bestemmelserne i punkt 3.1, 3.2 og 3.3 medfører automatisk suspension af fiskerilicensen, indtil rederen har opfyldt sine forpligtelser.

4. Kvartalsvise fangsterklæringer

4.1. Kommissionen giver inden udløbet af den tredje måned i hvert kvartal ministeriet meddelelse om fangstmængderne i det foregående kvartal for hvert EF-fartøj.

4.2. Oplysningerne er månedlige og opstilles navnlig efter fiskeritype, pr. fartøj og for alle arter.

4.3. Dette system bringes i anvendelse inden halvandet år efter denne aftales ikrafttræden.

5. Oplysningernes pålidelighed

Oplysningerne i de i punkt 1, 2, 3 og 4 omhandlede dokumenter skal afspejle de faktiske fiskeriforhold, så de kan indgå i grundlaget for tilsynet med fiskeressourcernes udvikling.

KAPITEL VI Bifangster

1. De i specifikationsbladene i protokollen fastsatte procentvise bifangster bestemmes på ethvert tidspunkt under fiskeriet i forhold til fangsternes samlede vægt i overensstemmelse med Mauretaniens lovgivning.

2. Enhver overskridelse af de tilladte procentvise bifangster sanktioneres i overensstemmelse med Mauretaniens lovgivning og kan i tilfælde af manglende overholdelse føre til definitivt forbud mod enhver fiskeriaktivitet i Mauretanien, både for fartøjsførere og fartøjer.

3. Det er forbudt at have languster om bord på fartøjer, bortset fra langusterfiskerfartøjer med tejner, og overtrædelse af dette forbud sanktioneres i overensstemmelse med Mauretaniens lovgivning.

KAPITEL VII Påmønstring af mauretanske søfolk

1. Ethvert EF-fartøj skal under fangstrejsens faktiske varighed obligatorisk påmønstre mauretanske søfolk, herunder officerer, officerselever og den videnskabelige observatør, i et antal af mindst:

1.1. For aftalens tre første anvendelsesår:

- to søfolk for fartøjer med en tonnage på under 200 BRT

- tre søfolk for fartøjer med en tonnage på 200 BRT eller derover, men under 250 BRT

- fire søfolk for fartøjer med en tonnage på 250 BRT eller derover, men under 300 BRT

- fem søfolk for fartøjer med en tonnage på 300 BRT eller derover.

1.2. For de følgende år:

- tre søfolk for fartøjer med en tonnage på under 200 BRT

- fire søfolk for fartøjer med en tonnage på 200 BRT eller derover, men under 250 BRT

- fem søfolk for fartøjer med en tonnage på 250 BRT eller derover, men under 300 BRT

- seks søfolk for fartøjer med en tonnage på 300 BRT eller derover.

1.3. Rederne bestræber sig på at påmønstre yderligere mauretanske søfolk.

1.4. Rederne vælger frit de mauretanske søfolk, officerer og officerselever, der skal påmønstres på deres fartøjer.

2. Søfolkenes arbejdskontrakter indgås i Mauretanien mellem rederne eller deres repræsentanter og søfolkene. Disse kontrakter omfatter den socialsikringsordning, der gælder for de pågældende, herunder bl. a. livsforsikring og ulykkes- eller sygdomsrisiko.

3. Lønvilkårene kan ikke være ringere end dem, der gælder for besætningerne på mauretanske fartøjer. Den aftalte løn betales i henhold til arbejdskontraktens bestemmelser.

4. EF-fartøjernes redere skal sikre de mauretanske søfolk, officerer og officerselever de samme påmønstringsbetingelser som dem, der gælder for de øvrige søfolk, officerer og officerselever.

5. Sømanden skal melde sig hos føreren af det udpegede fartøj dagen før den foreslåede dato for hans påmønstring. Hvis sømanden ikke møder frem på den dato og det tidspunkt, der er fastsat for påmønstringen, har fartøjet ret til at forlade den mauretanske havn forsynet med en attest for sømandens fravær udstedt af overvågningen.

Rederen er forpligtet til at træffe de nødvendige foranstaltninger for at sikre, at fartøjet senest på det næste togt påmønstrer det i denne aftale foreskrevne antal sømænd.

6. Rederne meddeler halvårligt, den 1. januar og den 1. juli hvert år, ministeriet en liste pr. fartøj over de påmønstrede mauretanske søfolk. I givet fald suspenderes udstedelsen af licensen indtil denne meddelelse.

7. Manglende overholdelse af en af bestemmelserne i punkt 1 sanktioneres i overensstemmelse med Mauretaniens lovgivning og kan medføre suspension eller definitiv tilbagetrækning af licensen i gentagelsestilfælde.

KAPITEL VIII Tekniske inspektioner

1. Én gang om året og efter ændring af tonnagen eller af fiskeritypen, der medfører anvendelse af andre former for fiskeredskaber, skal alle EF-fartøjer anløbe havnen i Nouadhibou for at underkaste sig de inspektioner, der kræves i de gældende bestemmelser. Disse inspektioner finder obligatorisk sted inden 48 timer efter fartøjets ankomst til havnen.

Som undtagelse fra foregående afsnit er bestemmelserne for tekniske inspektioner af tunfiskerfartøjer og langlinefartøjer med flydeline fastsat i kapitel XIII og XIV i dette bilag.

2. Efter inspektionen udstedes der en attest til fartøjsføreren. Denne attest skal til stadighed befinde sig om bord.

3. Den tekniske inspektion tjener til at kontrollere, at de tekniske karakteristika og redskaberne om bord opfylder bestemmelserne, og at kontrollere, at bestemmelserne vedrørende det mauretanske mandskab er opfyldt.

4. Udgifterne til inspektionerne afholdes af rederne og fastsættes efter tariffen i Mauretaniens lovgivning. De kan ikke være højere end de beløb, der normalt betales af de øvrige fartøjer for de samme ydelser.

5. Manglende overholdelse af de i punkt 1 og 2 fastsatte forpligtelser medfører automatisk suspension af fiskerilicensen, indtil rederen har opfyldt sine forpligtelser.

KAPITEL IX Identifikation af fartøjer

1. Ethvert EF-fartøjs mærkning skal være i overensstemmelse med Fællesskabets bestemmelser herom. Disse bestemmelser skal meddeles ministeriet inden denne aftales ikrafttræden. Enhver ændring af disse bestemmelser skal meddeles ministeriet senest 30 dage, inden den træder i kraft.

2. Ethvert fartøj, der tilslører sin udvendige mærkning, ifalder sanktioner ifølge den gældende lovgivning.

KAPITEL X Suspension eller inddragelse af licenser

Hvis de mauretanske myndigheder træffer beslutning om suspension eller definitiv inddragelse af en licens for et EF-fartøj i medfør af denne aftale og Mauretaniens lovgivning, er fartøjsføreren forpligtet til at indstille fiskeriet og opsøge havnen i Nouadhibou. Ved ankomsten til havnen i Nouadhibou er han forpligtet til at aflevere den originale licens til de kompetente myndigheder. Når de krævede formaliteter er afsluttet, underretter ministeriet Kommissionen om suspensionens ophævelse, og licensen genudleveres.

KAPITEL XI Andre overtrædelser

1. Bortset fra de tilfælde, der udtrykkeligt er fastsat i denne aftale, sanktioneres alle andre overtrædelser i overensstemmelse med Mauretaniens lovgivning.

2. I forbindelse med alvorlige og meget alvorlige fiskeriovertrædelser som defineret i Mauretaniens lovgivning forbeholder ministeriet sig ret til midlertidigt eller definitivt at forbyde alt fiskeri i Mauretanien for de pågældende fartøjer, fartøjsførere og i givet fald redere.

KAPITEL XII Bøder

Størrelsen af den bøde, der opkræves af et EF-fartøj, fastsættes inden for et interval, der omfatter et minimum og et maksimum, som er fastsat i Mauretaniens lovgivning. Dette beløb fastsættes i overensstemmelse med proceduren i kapitel VIII, punkt 3, i bilag II.

KAPITEL XIII Bestemmelser for fartøjer, der fisker stærkt vandrende arter, tunfiskerfartøjer og langlinefartøjer med flydeline

1. Som undtagelse fra bestemmelserne i bilag I, kapitel I og II, udstedes licenserne for notfartøjer til tunfiskeri for perioder på tolv måneder.

Den originale licens skal til stadighed opbevares om bord på fartøjet og skal forevises på enhver anmodning fra de kompetente mauretanske myndigheder.

Så snart de mauretanske myndigheder har modtaget den meddelelse om betaling af forskuddet, som Kommissionen sender til dem, opfører disse dog det pågældende fartøj på den liste over fartøjer med tilladelse til fiskeri, der sendes til de mauretanske kontrolmyndigheder. I afventning af den originale licens kan der sendes en kopi af den allerede udstedte licens pr. fax med henblik på opbevaring om bord på fartøjet.

2. Hvert fartøj skal, før det modtager sin licens, underkastes de inspektioner, der er fastsat i de gældende bestemmelser. Som undtagelse fra bestemmelserne i kapitel VIII i dette bilag kan disse inspektioner finde sted i en udenlandsk havn efter aftale. Samtlige udgifter i forbindelse med denne inspektion afholdes af rederen.

3. Det gebyr, der skal afholdes af rederen, fastsættes til 20 ECU pr. ton fanget i Mauretaniens fiskerizone.

4. Disse licenser udstedes efter betaling ved overførsel til en af Mauretaniens centralbanks konti i udlandet med Trésor de la Mauritanie som modtager af et fast beløb svarende til det forskud, der er anført i de tekniske specifikationsblade i protokollen.

5. Fartøjerne skal føre en logbog i overensstemmelse med ICCAT-modellen i tillæg 4 til dette bilag for hver fiskeriperiode i mauretanske farvande. Den udfyldes også, selv om der ikke har været nogen fangster.

For de perioder, i hvilke et fartøj som omhandlet i foregående afsnit ikke har befundet sig i mauretanske farvande, skal ovennævnte logbog udfyldes med angivelsen »Uden for Mauretaniens eksklusive økonomiske zone«.

De i dette afsnit omhandlede logbøger fremsendes til de mauretanske myndigheder inden 15 arbejdsdage efter ankomsten til en havn.

En kopi af disse dokumenter sendes til de i punkt 6, tredje afsnit, omhandlede videnskabelige institutter.

6. Mauretanien udarbejder en opgørelse over de gebyrer, der skal betales for det forløbne kalenderår, på grundlag af fangsterklæringerne pr. EF-fartøj og enhver anden information i landets besiddelse.

Denne opgørelse sendes til Kommissionen inden den 31. marts for det forløbne år; Kommissionen sender den inden den 15. april samtidigt til rederne og til de nationale myndigheder i de pågældende medlemsstater.

Såfremt rederne anfægter den af Mauretanien fremsendte opgørelse, kan de konsultere de videnskabelige institutter, der er kompetente til kontrol af fangstdata, f. eks. Institut français de Recherche Scientifique pour le Développement en Coopération (ORSTOM) og det spanske oceanografiske institut (IEO), hvorefter de bliver enige med de mauretanske myndigheder om den endelige opgørelse inden den 15. maj det pågældende år. Hvis rederne ikke har fremsat bemærkninger inden denne dato, betragtes den af Mauretanien udarbejdede opgørelse som endelig. Medlemsstaterne sender den endelige opgørelse vedrørende deres egen flåde til Kommissionen.

Enhver eventuel supplerende betaling i forhold til forskuddet foretages af rederne til Mauretaniens fiskerimyndigheder senest den 31. maj samme år.

Hvis den endelige opgørelse er lavere end det i punkt 4 omhandlede forskud, kan rederen ikke kræve det tilsvarende overskydende beløb tilbagebetalt.

7. Som undtagelse fra bestemmelserne i bilag II, kapitel I, skal fartøjerne inden tre timer efter hver indsejling i og udsejling af zonen give de mauretanske myndigheder direkte meddelelse om deres position og fangsterne om bord, fortrinsvis pr. telefax eller, hvis dette ikke er muligt, pr. radio.

Faxnummeret og radiofrekvensen meddeles af overvågningen.

En kopi af faxmeddelelserne eller af optagelsen af radiomeddelelserne opbevares af de mauretanske myndigheder og rederne, indtil hver af parterne har godkendt den i punkt 6 omhandlede endelige opgørelse over gebyrerne.

8. Som undtagelse fra bestemmelserne i kapitel VII i dette bilag skal notfartøjer til tunfiskeri bestræbe sig på at påmønstre mindst én mauretansk sømand pr. fartøj, og stangfiskerfartøjer til tunfiskeri skal obligatorisk påmønstre tre mauretanske søfolk pr. fartøj, heri medregnet officerer, officerselever og den videnskabelige observatør, under fangstrejsens faktiske varighed.

9. Som undtagelse fra bestemmelserne i bilag II, kapitel V, punkt 1, kan notfartøjer til tunfiskeri på anmodning af de mauretanske myndigheder og efter aftale med de pågældende redere påmønstre en videnskabelig observatør pr. fartøj for en nærmere aftalt periode.

KAPITEL XIV Bestemmelser vedrørende frysetrawlere til pelagisk fiskeri

1. Som undtagelse fra bestemmelserne i kapitel I og II i dette bilag skal licensansøgninger være ministeriet i hænde senest syv dage inden fiskeriets påbegyndelse, ledsaget af bevis for betalingen og dokumentation for de tekniske karakteristika.

Ministeriet udfærdiger fiskerilicenserne mod forelæggelse af en attest for, at beløbet er indgået, eller en kvittering udstedt af Mauretaniens Trésor Public.

Fiskerilicensen skal befinde sig om bord på hvert fartøj. Hvis den originale licens af praktiske grunde ikke har kunnet nå frem til fartøjet, er det tilstrækkeligt at have en kopi eller fax om bord.

I helt særlige undtagelsestilfælde kan ministeriet udstede foreløbige tilladelser af meget kort varighed til fartøjer, hvis betaling for licenserne endnu ikke er kommet Mauretaniens Trésor Public i hænde, men for hvilken ministeriet leverer bevis.

Licenserne udstedes for minimumsperioder på én måned. Gyldighedsperioden for en licens skal altid være en eller flere halve måneder.

I tilfælde af force majeure kan rederne efter at have ladet licensen for det fartøj, der er omfattet af force majeure, suspendere anvende den resterende del af gyldighedsperioden for den pågældende licens i form af kredit for en ny licens for et erstatningsfartøj.

2. Som undtagelse fra bestemmelserne i kapitel VIII i dette bilag finder de forudgående inspektioner af fartøjerne sted i Europa. Rejse- og opholdsudgifterne for to personer, der udpeges af ministeriet til at gennemføre disse inspektioner, afholdes af rederne.

3. Gebyret inklusive alle nationale og lokale skattelignende gebyrer samt fangstloftet pr. fartøjstype er anført i specifikationsbladene i protokollen.

For hvert ton, der fanges ud over det loft, som er fastsat pr. fartøjstype, betaler rederne et beløb på 18 ECU til Mauretaniens Trésor Public. Fangstopgørelserne fastsættes ved fælles overenskomst senest en måned efter hvert års slutning.

Betalingen af gebyrerne og af eventuelle supplerende beløb foretages til en af Mauretaniens centralbanks konti i udlandet med Mauretaniens Trésor Public som modtager.

4. Såfremt verdensmarkedsprisen fob i Nouadhibou for mauretansk hestemakrel falder til under 300 US$ eller stiger til over 500 US$ netto pr. ton, indleder de to parter forhandlinger for at tilpasse gebyret.

5. Som undtagelse fra bestemmelserne i bilag II, kapitel I, giver alle fartøjer overvågningen meddelelse om dato og klokkeslæt samt position ved hver indsejling i og udsejling af den mauretanske fiskerizone: tolv timer i forvejen for indsejling og 24 timer i forvejen for udsejling.

6. Som undtagelse fra bestemmelserne i kapitel VII i dette bilag skal fartøjerne påmønstre mauretanske søfolk i et omfang af mindst

- fire, herunder en videnskabelig observatør, om bord på hvert fartøj, hvis samlede besætning er mindre end eller lig med 30

- fem, herunder en videnskabelig observatør, om bord på hvert fartøj, hvis samlede besætning er større end 30.

7. Fartøjerne er ikke forpligtede til at sejle ind til en mauretansk havn. Rederne træffer dog de nødvendige foranstaltninger til de mauretanske søfolks og videnskabelige observatørers rejse på deres regning.

8. Fartøjerne er ikke forpligtede til at lande fiskerivarer eller omlade konsumprodukter i mauretanske territorialfarvande eller havne eller til at opkræve fiskerigebyrer ved eksport.

9. I tilfælde af, at der ved en kontrol konstateres brud på bestemmelserne, skal fartøjsføreren underskrive rapporten. Som undtagelse fra bestemmelserne i bilag II, kapitel VIII, punkt 2, kan fartøjet herefter fortsætte sit fiskeri. Rederne kontakter straks ministeriet for at finde en løsning vedrørende dette brud. Hvis spørgsmålet ikke er afgjort inden 72 timer, skal rederne stille en bankgaranti til dækning af eventuelle bøder.

Tillæg 1

ANSØGNING OM FISKERILICENS

>START GRAFIK>

I. ANSØGER

1. Rederens navn: .

2. Navn på rederens sammenslutning eller repræsentant: .

3. Adresse for rederens sammenslutning eller repræsentant: .

.

4. Telefon: .

Fax: .

Telex: .

5. Fartøjsførerens navn: .

Nationalitet: .

II. FARTØJET OG DETS IDENTIFIKATION

1. Fartøjets navn: .

2. Flagstat: .

3. Havnekendingsbogstaver og -nummer: .

4. Hjemstedshavn: .

5. Byggeår og -sted: .

6. Radiokaldesignal: .

Radiofrekvens: .

7. Byggemateriale: Stål q Træ q Polyester q Andet q III. TEKNISKE KARAKTERISTIKA FOR FARTØJET OG DETS UDSTYR

1. Længde overalt: .

Bredde: .

2. Tonnage (udtrykt i BRT): .

3. Hovedmotorens maskineffekt i hk: .

Mærke: .

Type: .

4. Fartøjstype: .

Fiskeritype: .

5. Fiskeredskaber: .

6. Samlet besætning: .

7. Opbevaringsmetode om bord: Frisk q Kølet q Blandet q Frosset q 8. Frysekapacitet pr. 24 timer (tons): .

9. Lastekapacitet: .

Antal lastrum: .

Udfærdiget i .,

den .

Ansøgerens underskrift

.

>SLUT GRAFIK>

Tillæg 2

>REFERENCE TIL EN FILM>

Tillæg 3

>REFERENCE TIL EN FILM>

Tillæg 4

>

REFERENCE TIL EN FILM>

BILAG II

SAMARBEJDE OM KONTROLLEN MED EF-FARTØJERS FISKERI I DEN ISLAMISKE REPUBLIK MAURETANIENS FISKERIZONE

KAPITEL I Indsejling i og udsejling af Mauretaniens fiskerizone

1. Med undtagelse af tunfiskerfartøjer og langlinefartøjer med flydeline og frysetrawlere til pelagisk fiskeri skal EF-fartøjer, der driver fiskeri i henhold til denne aftale, obligatorisk sejle ind i og ud af Mauretaniens fiskerizone via et af følgende passagepunkter i overvågningens tilstedeværelse:

- det nordlige passagepunkt defineret ved koordinaterne 20° 40N - 17° 04W

- det sydlige passagepunkt defineret ved koordinaterne 16° 20 - 16° 40W.

2. Rederne giver overvågningen meddelelse af deres fartøjers indsejlinger i og udsejlinger af Mauretaniens fiskerizone pr. telex, telefax eller post til de numre (telex og telefax) og den adresse, der er anført i tillæg 1 til dette bilag.

Enhver ændring af fremsendelsesnumre og adresser meddeles delegationen senest 15 dage, inden den træder i kraft.

3. De i punkt 2 omhandlede meddelelser sendes på følgende måde:

a) Indsejlinger

Der skal gives meddelelse om indsejlinger mindst 24 timer i forvejen, og meddelelsen skal indeholde følgende oplysninger:

- fartøjets position på tidspunktet for meddelelsen

- det passagepunkt, hvor indsejlingen finder sted

- dag, dato og tidspunkt for passagen af dette punkt

- de fangster pr. art, der findes om bord på tidspunktet for meddelelsen, for de fartøjer, der tidligere har meddelt, at de er i besiddelse af en fiskerilicens for en anden fiskerizone i delregionen. I så fald har overvågningen adgang til fangstopgørelsen vedrørende denne anden fiskerizone, og kontrollens varighed kan overskride den frist, der er fastsat i punkt 5 i dette kapitel.

b) Udsejlinger

Der skal gives meddelelse om udsejlinger mindst 48 timer i forvejen for det nordlige passagepunkt og mindst 72 timer i forvejen for det sydlige passagepunkt, og meddelelsen skal indeholde følgende oplysninger:

- fartøjets position på tidspunktet for meddelelsen

- det passagepunkt, hvor udsejlingen finder sted

- dag, dato og tidspunkt for passagen af dette punkt

- de fangster pr. art, der findes om bord på tidspunktet for meddelelsen.

4. Inden hver indsejling eller udsejling indstiller fartøjerne deres radio på overvågningens frekvens mindst seks timer inden det tidspunkt, der er oplyst i meddelelsen.

5. Kontrollen vil normalt ikke vare over en time ved indsejling og over tre timer ved udsejling.

6. Hvis overvågningen er forsinket eller ikke møder frem, kan fartøjerne fortsætte deres sejlads efter udløbet af de i punkt 5 nævnte frister.

Hvis fartøjerne er forsinkede eller ikke møder frem, kan overvågningen betragte meddelelsen om indsejling eller udsejling som bortfaldet efter udløbet af de i punkt 5 nævnte frister.

7. I tilfælde af indsejling eller udsejling i stort omfang fremskyndes kontrollen.

8. Manglende overholdelse af bestemmelserne i punkt 1 6 giver anledning til følgende sanktioner.

a) første gang:

- fartøjet omdirigeres

- fangsten om bord landes og konfiskeres til fordel for Trésor

- fartøjet betaler en bøde, der er lig med minimumsbeløbet i det interval, som er fastsat i Mauretaniens lovgivning

b) anden gang:

- fartøjet omdirigeres

- fangsten om bord landes og konfiskeres til fordel for Trésor

- fartøjet betaler en bøde i overensstemmelse med Mauretaniens lovgivning

- licensen annulleres for den resterende del af dens gyldighedsperiode

c) tredje gang:

- fartøjet omdirigeres

- fangsten om bord landes og konfiskeres til fordel for Trésor

- licensen inddrages definitivt

- fartøjsføreren og fartøjet får forbud mod aktivitet i Mauretanien.

KAPITEL II Gennemsejling

Når EF-fiskerfartøjer benytter deres ret til gennemsejling og sejlads i Mauretaniens fiskerizone i medfør af De Forenede Nationers havretskonvention samt national og international lovgivning herom, skal de have fiskeredskaberne stuvet til side, så de ikke umiddelbart kan anvendes.

KAPITEL III Omladning

1. Omladninger af EF-fartøjernes fangster skal ske på de mauretanske havnes red.

2. Ethvert EF-fartøj, som ønsker at omlade fangster, underkaster sig proceduren i punkt 3 og 4.

3. Disse fartøjers redere sender senest 24 timer i forvejen følgende oplysninger til overvågningen ved hjælp af de kommunikationsmidler, der er fastsat i kapitel I, punkt 2, i dette bilag:

- navnet på det fiskerfartøj, der skal foretage omladning

- navnet på tansportfartøjet

- tonnage pr. art, der skal omlades

- dag, dato og tidspunkt for omladningen.

4. Omladningen betragtes som en udsejling af Mauretaniens fiskerizone. Fartøjerne skal derfor aflevere den originale fangstopgørelse og tilknyttede fangstopgørelse til overvågningen og meddele, om de agter at fortsætte fiskeriet eller at sejle ud af Mauretaniens fiskerizone.

5. Al omladning af fangster, der ikke er omhandlet i punkt 1 4, er forbudt i Mauretaniens fiskerizone. Enhver, der overtræder denne bestemmelse, udsætter sig for sanktionerne i den gældende mauretanske lovgivning.

KAPITEL IV Inspektion og kontrol

1.Fartøjsførerne på EF-fartøjer skal tillade, at mauretanske embedsmænd, der har til opgave at inspicere og kontrollere fiskeriet, kommer om bord og gennemfører deres opgaver, og de skal være dem behjælpelige hermed.

Embedsmændene må ikke opholde sig længere om bord end den tid, det tager dem at varetage deres opgave.

2. Fællesskabet forpligter sig til at opretholde det særlige program for kontrol i Fællesskabets havne. Der fremsendes regelmæssigt resuméer af rapporterne om den foretagne kontrol til ministeriet.

KAPITEL V Mauretanske videnskabelige observatører om bord på EF-fartøjer

Der indføres en observationsordning om bord på EF-fartøjerne.

1. Ethvert EF-fartøj, der er i besiddelse af en licens til fiskeri i Mauretaniens fiskerizone, bortset fra notfartøjer til tunfiskeri, skal tage en mauretansk videnskabelig observatør om bord. I alle tilfælde kan der kun tages én videnskabelig observatør om bord ad gangen på det enkelte fartøj.

Ministeriet sender hvert kvartal, inden licenserne udstedes, Kommissionen en liste over de fartøjer, der er udpeget til at tage en videnskabelig observatør om bord.

2. Varigheden af den videnskabelige observatørs ophold om bord på et fartøj er en enkelt fangstrejse. På udtrykkelig anmodning fra ministeriet kan opholdet dog udstrækkes til flere fangstrejser afhængigt af den planlagte gennemsnitstid for et givet fartøjs fangstrejser. En sådan anmodning fremsættes af ministeriet samtidig med meddelelsen af navnet på den videnskabelige observatør, der er udpeget til at være om bord på det pågældende fartøj.

I tilfælde af afkortede fangstrejser kan den videnskabelige observatør ligeledes være nødt til at deltage i en ny fangstrejse på samme fartøj.

3. Ministeriet meddeler Kommissionen navnene på de udpegede videnskabelige observatører, som er i besiddelse af de fornødne dokumenter, mindst syv arbejdsdage inden den planlagte dato for deres ombordtagning.

4. Alle omkostninger i forbindelse med de videnskabelige observatørers arbejde, herunder løn, honorarer og godtgørelser for den videnskabelige observatør, afholdes af ministeriet. Hvis den videnskabelige observatør går om bord eller går fra borde i en udenlandsk havn, afholdes rejseudgifterne og dagpengene af rederen, indtil observatøren ankommer til fartøjet eller til den mauretanske havn.

5. Fartøjsførere på fartøjer, der er udpeget til at modtage en videnskabelig observatør om bord, træffer de nødvendige forholdsregler for at lette ombordtagningen og ilandsætningen af den videnskabelige observatør.

Vilkårene for den videnskabelige observatørs ophold om bord skal være de samme som for fartøjets officerer.

Den videnskabelige observatør har krav på al nødvendig bistand til udøvelsen af sine funktioner. Fartøjsføreren giver observatøren adgang til de kommunikationsmidler, der er nødvendige for arbejdets udførelse, til de dokumenter, der direkte vedrører fartøjets fiskeriaktiviteter, dvs. fangstopgørelse og tilknyttet fangstopgørelse, og til navigationsbogen samt til de dele af fartøjet, hvortil adgang er nødvendig for at lette observatøren udførelsen af hans observationsopgaver.

6. Ombordtagning af den videnskabelige observatør finder i almindelighed sted i en mauretansk havn og sker ved begyndelsen af den første fangstrejse efter meddelelsen af listen over de udpegede fartøjer.

Rederne giver senest 30 dage efter denne meddelelse ministeriet meddelelse om de planlagte datoer og havne for ombordtagningen af den videnskabelige observatør ved hjælp af de i kapitel I i dette bilag nævnte kommunikationsmidler.

7. Den videnskabelige observatør melder sig til fartøjsføreren på det udpegede fartøj dagen før den foreslåede dato for ombordtagningen. Hvis den videnskabelige observatør ikke møder op på datoen og tidspunktet for ombordtagningen, har fartøjet ret til at forlade den mauretanske havn forsynet med en attest for den videnskabelige observatørs fravær udstedt af overvågningen.

8. Rederne bidrager til udgifterne til videnskabelig observation med 3 ECU/BRT/kvartal pr. fartøj. Dette bidrag betales samtidig med gebyrerne og som supplement til disse.

9. Rederens manglende overholdelse af ovennævnte bestemmelser vedrørende den videnskabelige observatør medfører automatisk suspension af fiskerilicensen, indtil rederen har opfyldt disse forpligtelser.

10. Den videnskabelige observatør skal være i besiddelse af:

- en relevant faglig uddannelse

- et passende kendskab til fiskeri, og

- et indgående kendskab til bestemmelserne i denne aftale og i den gældende mauretanske lovgivning.

11. Den videnskabelige observatør overvåger, at de EF-fartøjer, der opholder sig i Mauretaniens fiskerizone, overholder bestemmelserne i denne aftale.

Han udfærdiger en rapport herom. Han har navnlig til opgave:

- at overvåge fartøjernes fiskeriaktiviteter

- at kontrollere positionen for de fartøjer, der driver fiskeri

- at udtage biologiske prøver i forbindelse med videnskabelige programmer

- at konstatere, hvilke fiskeredskaber og maskestørrelser der anvendes

- at kontrollere oplysningerne i fangstopgørelsen.

12. Observationsopgaverne er begrænsede til fiskeriaktiviteterne og til de tilknyttede aktiviteter, som er omhandlet i denne aftale.

13. Den videnskabelige observatør:

- træffer de fornødne forholdsregler for at sikre, at hans ombordtagning og hans ophold på fartøjet ikke medfører, at fiskeriet afbrydes eller besværliggøres

- anvender de i forbindelse med denne aftale godkendte måleinstrumenter og -procedurer til måling af maskestørrelser

- behandler de ombordværende ting og redskaber ordentligt og iagttager tavshedspligt med hensyn til de dokumenter, der tilhører fartøjet.

14. Ved observationsperiodens udløb udfærdiger den videnskabelige observatør, inden han forlader fartøjet, en rapport efter modellen i tillæg 2 til dette bilag. Han underskriver den i nærværelse af fartøjsføreren, som kan tilføje de bemærkninger, han finder hensigtsmæssige, eller lade dem tilføje, inden han underskriver rapporten. En kopi af rapporten udleveres til fartøjsføreren, når den videnskabelige observatør går fra borde.

15. De kompetente myndigheder, der modtager de videnskabelige observatørers rapporter, skal hurtigst muligt kontrollere deres indhold og konklusioner.

Hvis de kompetente myndigheder konstaterer, at der er begået overtrædelser, træffer de de nødvendige forholdsregler, herunder iværksættelse af administrativ forfølgning af de ansvarlige fysiske eller juridiske personer i overensstemmelse med den nationale lovgivning. Den iværksatte forfølgning skal være af en sådan art, at den i overensstemmelse med den nationale lovgivnings bestemmelser herom effektivt fratager de ansvarlige den økonomiske fordel ved overtrædelsen og medfører virkninger, der står i forhold til overtrædelsens grovhed, så de effektivt afskrækker fra andre overtrædelser af samme art.

Hvis ankomstshavnen er beliggende i en anden medlemsstat end flagstaten, underretter førstnævnte medlemsstat flagstaten om de trufne foranstaltninger.

KAPITEL VI Gensidig observationsordning ved kontrol i havne

De kontraherende parter beslutter med henblik på en mere effektiv kontrol at indføre en gensidig observationsordning ved kontrol i havne.

1. Formål

Tilstedeværelse ved kontrol og inspektioner, der foretages af de nationale kontrolmyndigheder, med henblik på at sikre overholdelsen af denne aftale.

2. Observatørernes status

Hver kontraherende parts myndigheder udpeger deres observatør og meddeler den anden kontraherende part observatørens navn.

Observatøren skal:

- have en relevant faglig uddannelse

- have en passende erfaring vedrørende fiskeri, og

- have et indgående kendskab til bestemmelserne i denne aftale.

Når observatøren er til stede ved inspektioner, foretages disse af de nationale kontrolmyndigheder, og observatøren kan ikke på eget initiativ udøve de kontrolbeføjelser, der er tillagt de nationale embedsmænd.

Når observatøren ledsager de nationale embedsmænd, skal han have adgang til de fartøjer, lokaler og dokumenter, som embedsmændene inspicerer.

3. Observatørernes opgaver

Observatøren ledsager de nationale kontrolmyndigheder ved deres besøg i havne, om bord på skibe i havn, i auktionshaller, hos fiskehandlere, i fryselagre og andre lokaler i forbindelse med landinger og opbevaring af fisk inden første salg på det område, hvor den første markedsføring finder sted.

Observatøren udarbejder og fremsender en rapport hver fjerde måned vedrørende de kontrolbesøg, som han har deltaget i. Rapporten sendes til de kompetente myndigheder. Disse myndigheder fremsender en kopi til den anden kontraherende part.

4. Gennemførelse

En kontraherende parts kompetente kontrolmyndighed giver løbende med ti dages varsel den anden kontraherende part meddelelse om de kontrolbesøg, den har besluttet at gennemføre i sin havn.

Den anden kontraherende part meddeler med fem dages varsel, hvis den har til hensigt at sende en observatør.

Varigheden af observatørens besøg bør ikke overstige 15 dage.

5. Tavshedspligt

Observatøren behandler ting og udstyr om bord på fartøjerne samt andre installationer ordentligt og har tavshedspligt med hensyn til alle de dokumenter, hvortil han har adgang.

Observatøren meddeler kun resultaterne af sit arbejde til sine egne kompetente myndigheder.

6. Gennemførelsessted

Dette program finder anvendelse i de EF-havne, hvor der finder landing sted, og i de mauretanske havne.

7. Finansiering

Hver kontraherende part bærer alle omkostninger i forbindelse med sin observatør, herunder udgifter til rejser og ophold.

KAPITEL VII Ordning med løbende positionsbestemmelse ved hjælp af satellitter

I afventning af indførelsen af et mauretansk satellitovervågningssystem for alle fiskerfartøjer af samme type, der driver fiskeri i Mauretaniens fiskerizone, beslutter de kontraherende parter at iværksætte et pilotprojekt med løbende positionsbestemmelse af EF-fartøjerne ved hjælp af satellitter.

1. Formål

En løbende positionsbestemmelse af EF-fiskerfartøjerne i den mauretanske fiskerizone ved hjælp af satellitter muliggør en direkte forvaltning af bestemmelserne om fiskeriindsats og geografiske restriktioner. Desuden giver den mulighed for målrettede inspektioner på havet og for efterfølgende kontrol af de zoner, der er angivet i fangstopgørelsen.

2. Gennemførelse

De kontraherende parter er enige om at oprette en arbejdsgruppe, der skal fastlægge de nærmere regler for anvendelsen, gennemførelsen og finansieringen af dette projekt, som skal løbe fra den 1. august 1997.

KAPITEL VIII Procedurer ved opbringning

1. Underretning

Ministeriet underretter inden 48 timer delegationen om enhver opbringning af et EF-fiskerfartøj i den mauretanske fiskerizone og fremsender en kortfattet rapport om de nærmere omstændigheder ved opbringningen og om årsagerne.

2. Opbringningsrapport

Efter at der er optaget rapport af de mauretanske myndigheder, som varetager overvågningen, underskriver fartøjsføreren rapporten.

En sådan underskrivelse indskrænker ikke de rettigheder og det forsvar, fartøjsføreren kan gøre gældende i forbindelse med den overtrædelse, han lægges til last.

Han fører sit fartøj til havnen i Nouadhibou. I tilfælde af mindre overtrædelser kan overvågningen tillade, at det anklagede fartøj fortsætter sit fiskeri.

3. Opbringningssagens afvikling

3.1. I overensstemmelse med bestemmelserne i denne aftale og i Mauretaniens lovgivning kan overtrædelsessagen afvikles enten ved en administrativ afgørelse eller ved domstolsafgørelse.

3.2. I tilfælde af administrativ afgørelse fastlægges bødens størrelse inden for et minimum og et maksimum, der er fastsat i Mauretaniens lovgivning.

3.3. Har sagen ikke kunnet afvikles ved en administrativ afgørelse, og indbringes den for en kompetent retsinstans, stiller rederen over for en bank, der udpeges af ministeriet, en bankgaranti i ecu svarende til modværdien af det maksimum, der er fastsat i Mauretaniens lovgivning.

3.4. Bankgarantien kan ikke frigives, før retssagen har ført til en afgørelse. Den frigives af ministeriet, hvis og når proceduren afsluttes, uden at fartøjsføreren er blevet dømt. I tilfælde af dom, hvor bøden er mindre end sikkerheden, frigives saldoen ligeledes af ministeriet.

3.5. Fartøjet frigives, og besætningen kan forlade havnen:

- når de forpligtelser, der følger af den administrative procedure, er opfyldt, eller

- når den i punkt 3.3. omhandlede bankgaranti er stillet og accepteret af ministeriet i afventning af en domstolsafgørelse.

KAPITEL IX Genudsætninger

De kontraherende parter undersøger problematikken vedrørende genudsætninger, der foretages af fiskerfartøjer, og undersøger mulighederne for en udnyttelse af sådanne ressourcer.

KAPITEL X Bekæmpelse af ulovligt fiskeri

Med henblik på at forebygge og bekæmpe ulovligt fiskeri i den mauretanske fiskerizone, som kan skade forvaltningen af fiskeressourcerne, har de kontraherende parter aftalt at foretage regelmæssig udveksling af oplysninger om sådant fiskeri.

Ud over de foranstaltninger, som de kontraherende parter anvender på grundlag af deres gældende lovgivning, konsulterer de hinanden vedrørende supplerende foranstaltninger, som de hver især eller i fællesskab har til hensigt at træffe. De udbygger i den forbindelse deres samarbejde, navnlig vedrørende bekæmpelsen af ulovligt fiskeri.

Tillæg 1

OPLYSNINGER VEDRØRENDE OVERVÅGNINGEN

>START GRAFIK>

1. Adresse: Boîte postale 260

Nouadhibou

Mauritanie

2. Tlf.: (22 22) 45 626

3. Fax: (22 22) 45 701

4. Telex: .

5. Radiofrekvens: .

Oplysninger, der gælder specielt i forbindelse med aftalen, vil blive meddelt af Mauretanien inden den 15. juli 1996.

>SLUT GRAFIK>

Tillæg 2

RAPPORT FRA DEN VIDENSKABELIGE OBSERVATØR

>START GRAFIK>

Observatørens navn: .

Fartøj: .

Nationalitet: .

Registreringsnummer og hjemstedshavn: .

Kendetegn: .

Tonnage (BRT): .

Effekt (hk): .

Licens: .

Nr.: .

Type: .

Fartøjsførerens navn: .

Nationalitet: .

Observatørens ombordtagning: dato: .

havn: .

Observatørens ilandsætning: dato: .

havn: .

Tilladt fangstmetode: .

Anvendte fiskeredskaber: .

Maskestørrelse og/eller mål: .

Frekventerede fiskerizoner: .

Afstand fra kysten: .

Antal påmønstrede mauretanske sømænd: .

Meddelelse om indsejling: ..... / .... / ..... og udsejling ..... / .... / ..... af fiskerizonen

Observatørens vurdering

Samlet fangst (kg): .

Angivet i fangstopgørelsen: .

Bifangster: arter: .

Anslået procentsats: . %

Genudsætninger: arter: .

Mængde (kg): .

Arter beholdt om bord

Mængde (kg)

Arter beholdt om bord

Mængde (kg)

Forhold konstateret af observatøren:

Arten af de konstaterede forhold

Dato

Position

Observatørens bemærkninger (generelle bemærkninger): .

.

.

.

Udfærdiget i .,

den .

Observatørens underskrift:

.

Fartøjsførerens bemærkninger: .

.

.

Kopi af rapporten modtaget den: .

Fartøjsførerens underskrift:

.

Rapporten fremsendt til: .Stillingsbetegnelse: .

(stempel)

>SLUT GRAFIK>